ปัจจัยความเสี่ยงของธุรกิจสิ่งพิมพ์

  ความเสี่ยงจากการพึ่งพิงลูกค้ารายใหญ่

ปัจจุบันรายได้หลักทั้งหมดของบริษัทมาจากธุรกิจรับจ้างพิมพ์
โดยบริษัทเป็นผู้ผลิตสิ่งพิมพ์ในลักษณะการให้บริการด้านการพิมพ์ครบวงจร และมีลูกค้ารายใหญ่
ซึ่งรายแรก 5 ราย มีสัดส่วนรายได้เกินกว่า ร้อยละ 50 ของรายได้รวมของบริษัท
ซึ่งนับเป็นความเสี่ยงอย่างมาก หากบริษัทต้องเสียลูกค้ารายใหญ่รายใดรายหนึ่งให้กับคู่แข่ง
จะส่งกระทบต่อรายได้อาจจะลดลงอย่างมีนัยสำคัญ อย่างไรก็ดี
บริษัทมีความสัมพันธ์อันดีกับลูกค้ารายใหญ่ดังกล่าวมาเป็นระยะเวลามากกว่า 10 ปี
โดยตลอดระยะเวลาที่ผ่านมาบริษัทได้รับงานพิมพ์จากลูกค้ารายใหญ่เพิ่มขึ้นอย่างต่อเนื่อง
โดยบริษัทสามารถตอบสนองความต้องการของลูกค้าได้เป็นอย่างดี ทั้งในด้านคุณภาพ ราคา
การส่งมอบตรงตามกำหนดเวลาตลอดจนการให้บริการทั้งก่อนและหลังการพิมพ์งานอย่างมีประสิทธิภาพ
ทำให้ลูกค้ามีความเชื่อมั่นต่อบริษัทและจากการให้บริการที่ดีเสมอมา บริษัทสามารถรักษาลูกค้าประจำ
20 รายแรกได้สม่ำเสมอ และเนื่องด้วยบริษัทได้ใบประกาศมาตฐาน ISO 9001-2008
ซึ่งให้ความเชื่อมั่นต่อลูกค้าของบริษัทมากยิ่งขึ้น

  ความเสี่ยงในเรื่องราคาวัตถุดิบ และความผันผวนของราคาวัตถุดิบ

  ในการดำเนินธุรกิจตามปกติของบริษัทฯ
  จำเป็นต้องมีการสำรองวัตถุดิบให้เพียงพอกับความต้องการของลูกค้า วัตถุดิบหลักของบริษัทฯ
  คือกระดาษ ซึ่งคิดเป็นต้นทุนประมาณร้อยละ 40-50 ของยอดขาย เนื่องจากภาวะปัจจุบัน
  สินค้าประเภท Commodity มีราคาผันผวนมากซึ่งสินค้ากระดาษก็จัดเป็น Commodity
  ประเภทหนึ่งซึ่งในปี 2552 ได้มีการขึ้นสูงมากแต่ในปี 2553 มีการอ่อนตัวลง
  แต่เป็นที่กังวลเพราะราคาน้ำมันและสินค้าโภคภัณฑ์อื่นๆ มีการปรับราคาขึ้นซึ่งคาดว่าในปี 2554
  กระดาษซึ่งนับเป็นวัตถุดิบสำคัญในการพิมพ์ที่มีการปรับราคาขึ้นแล้วตั้งแต่ปลายปี 2553
  โดยคาดว่าจะปรับขึ้นราคาสูงสุดประมาณไตรมาส 3 ของปี 2554

  อย่างไรก็ดี ทีมผู้บริหารซึ่งมีประสบการณ์ในธุรกิจสิ่งพิมพ์มานานกว่า 20 ปี
  ได้มีการวิเคราะห์สถานการณ์และติดตามภาวะตลาดของวัตถุดิบในตลาดโลกและตลาดในประเทศอย่างสม่ำเสมอ
  เพื่อวางแผนในการสั่งซื้อ และวิธีป้องกันความเสี่ยงโดยบริษัทอาจจำเป็นต้องสต็อก
  วัตถุดิบสำหรับลูกค้าที่มีสัญญาไว้และลูกค้าประจำส่วนหนึ่งเพื่อสามารถรักษาราคาวัตถุดิบที่ได้ตกลงกับลูกค้าไว้
  พร้อมกับชี้แจงให้ลูกค้าทราบและเข้าใจถึงสถานการณ์ของวัตถุดิบ
  รวมถึงความจำเป็นในการปรับราคา ต้องพยายามปรับราคาขายขึ้นตามราคาวัตถุดิบที่เพิ่มขึ้น

    ความเสี่ยงด้านความสามารถในการชำระหนี้ของลูกหนี้

  บริษัทฯ ดำเนินธุรกิจสิ่งพิมพ์ และลูกค้าของบริษัทฯ ส่วนมากจะดำเนินธุรกิจเกี่ยวกับหนังสือ
  นิตยสาร แผ่นพับ, ใบปลิว ปฏิทิน ฯลฯ ดังนั้นรายได้ส่วนใหญ่มาจากการขายหนังสือ และโฆษณา
  ถ้าให้จัดเป็นประเภทสินค้าก็เป็นสินค้าที่ไม่จำเป็นต่อการดำรงชีพ
  ซึ่งถ้าในช่วงเศรษฐกิจตกต่ำก็จะส่งผลกระทบต่อลูกค้าของบริษัทฯ และการจ่ายชำระหนี้ของลูกค้า
  แต่บริษัทฯมีนโยบายในการให้เครดิตแก่ลูกค้า บริษัทฯ จะพิจารณาจากชื่อเสียง
  สถานะทางการเงิน ประวัติการชำระเงิน และสภาพธุรกิจของลูกค้า
  โดยวางเงื่อนไขในการชำระเงินอยู่ระหว่าง 30-90 วัน
  หรืออาจต้องเก็บเงินล่วงหน้าในกรณีที่เป็นลูกค้ารายใหม่ บริษัทฯ
  ได้กำหนดนโยบายและวางระเบียบปฏิบัติเกี่ยวกับการควบคุมสินเชื่อ
  การติดตามและเร่งรัดการชำระหนี้จากลูกค้า บริษัทฯ
  ได้วางนโยบายการตั้งสำรองหนี้สูญโดยพิจารณาจากความสามารถในการชำระหนี้ของลูกค้าเป็นรายๆไป
  และในทุกๆ ไตรมาส บริษัทฯ จะทบทวน
  บัญชีลูกหนี้และจะพิจาณาตั้งสำรองหนี้สูญตามข้อเท็จจริงที่ปรากฎ

  ความเสี่ยงจากการเปลี่ยนแปลงอัตราแลกเปลี่ยน

  บริษัทฯ ซื้อวัตถุดิบหลักคือกระดาษซึ่งนำเข้าจากต่างประเทศ
  และจ่ายชำระหนี้เครื่องจักรที่เป็นเงินตราต่างประเทศบริษัทจึงมีความเสี่ยงเปลี่ยนแปลงอของค่าเงินบาท
  โดยจะชำระค่าสินค้าเป็น USD เป็นการเปิด L/Cและทำทรัสต์รีซีท (Trust Receipt)
  ระยะเวลา 90 วัน อย่างไรก็ตาม
  บริษัทจะเลือกชำระเงินในช่วงเวลาที่เห็นว่าอัตราแลกเปลี่ยนเป็นอัตราที่เหมาะสม
  หรือทำสัญญาซื้อขายเงินตราต่างประเทศล่วงหน้า เพื่อลดความเสี่ยงจากอัตราแลกเปลี่ยน

  ความเสี่ยงด้านการเปลี่ยนแปลงเทคโนโลยี

ตามที่ทราบในโลกปัจจุบัน มีการพัฒนาเทคโนโลยีใหม่ ๆ ซึ่งมีส่วนเกี่ยวข้องในการพิมพ์
โดยเทคโนโลยีคอมพิวเตอร์ ทำให้การทำต้นฉบับของการพิมพ์ดีขึ้น และเร็วขึ้น แต่บางเทคโนโลยี
เช่น สื่อ INTERNET, E-BOOK, และ MAGAZINE ON LINE มีผลกระทบกับธุรกิจการพิมพ์บ้าง
และมีผลกระทบมากในประเทศที่มีการพัฒนาสูง เช่น อเมริกา และประเทศในยุโรป
ในอเมริกาทำให้บริษัทด้านหนังสือพิมพ์ต้องปิดตัวไป
และหนังสือพิมพ์ระดับใหญ่ต้องปรับลดบุคลากรเพื่อลดค่าใช้จ่ายลง ทำให้ธุรกิจยังคงดำเนินการได้
ส่วนในประเทศไทย เริ่มนำเทคโนโลยี่ใหม่เข้ามาแล้วโดยสำนักพิมพ์ MAGAZINE
ชั้นนำในประเทศได้ลดจำนวนพิมพ์หนังสือ MAGAZINE ลงและใช้งบบางส่วนไปทำ Electronic
Magazine (E-Magazine) โดยปัจจุบันบริษัท ยังไม่ได้รับผลกระทบมาก อย่างไรก็ตามบริษัท
ได้พยายามดูแลให้ใกล้ชิดและศึกษาเพื่อพัฒนาไปสู่เทคโนโลยีใหม่ ๆ และเตรียมเทคโนโลยี่ใหม่ ๆ
เพื่อรองรับความต้องการของลูกค้า

  ความเสี่ยงที่เกิดจากหนี้สินจากการค้ำประกัน

ในระหว่างปี 2546 ขณะนั้นบริษัทอยู่ในระหว่างแผนฟื้นฟูกิจการและผู้บริหารแผนของบริษัทฯ
มีมติให้บันทึกประมาณการหนี้สินที่อาจจะเกิดขึ้นจากการค้ำประกันตั๋วสัญญาใช้เงินที่ออกโดย บริษัท
แมเนเจอร์ มีเดีย กรุ๊ป จำกัด (มหาชน) จำนวน 200 ล้าน ต่อธนาคารแห่งหนึ่ง โดยบริษัทฯ
บันทึกเป็นค่าใช้จ่ายทั้งจำนวน
เนื่องจากบริษัทที่เกี่ยวข้องดังกล่าวไม่สามารถปฏิบัติตามแผนฟื้นฟูกิจการในขณะนั้นได้ต่อมาบริษัทที่เกี่ยวข้องกันดังกล่าว
ได้ปฏิบัติตามแผนฟื้นฟูกิจการครั้งที่ 2 ที่ได้ผ่านความเห็นชอบจากศาลแล้วเมื่อวันที่ 17 กุมภาพันธ์
2547 และเมื่อวันที่ 28 มิถุนายน 2550
ศาลมีมติเห็นชอบด้วยกับข้อเสนอแก้ไขแผนฟื้นฟูกิจการของบริษัทที่เกี่ยวข้องดังกล่าว ในระหว่างปี
2548 บริษัท แมเนเจอร์ มีเดีย กรุ๊ป จำกัด (มหาชน)
ได้ชำระคืนเจ้าหนี้บางส่วนโดยการให้เจ้าหนี้แปลงหนี้เป็นหุ้นสามัญ
และให้เจ้าหนี้แปลงสภาพหุ้นกู้แปลงสภาพเป็นหุ้นสามัญ ซึ่งนายทะเบียนหุ้นสามัญของบริษัท แมเนเจอร์
มีเดีย กรุ๊ป จำกัด (มหาชน) ได้มอบหุ้นสามัญของบริษัทดังกล่าวให้แก่เจ้าหนี้แล้ว
ตามแผนฟื้นฟูกิจการครั้งที่ 2 ตามที่กล่าวข้างต้น ทำให้บริษัทดังกล่าวมีหนี้สินในส่วนที่บริษัทฯ
ค้ำประกันคงเหลือเป็นจำนวนเงิน 46.21 ล้านบาท ทั้งนี้บริษัทฯ
ไม่มีการคิดค่าธรรมเนียมการค้ำประกันกับบริษัทดังกล่าว

เมื่อวันที่ 18 พฤศจิกายน 2551 ศาลแพ่งแผนกคดีล้มละลายได้มีคำสั่งพิทักษ์ทรัพย์เด็ดขาด บริษัท
แมเนเจอร์ มีเดีย กรุ๊ป จำกัด (มหาชน) ตามพระราชบัญญัติล้มละลาย
ทั้งนี้ภาระหนี้สินในส่วนที่บริษัทฯ ค้ำประกันยังคงมีอยู่เช่นเดิม ตามแผนฟื้นฟูกิจการของบริษัทฯ
ซึ่งกำหนดแนวทางในการชำระหนี้โดยแปลงหนี้เป็นหุ้นสามัญในราคาหุ้นละ 4 บาท ในขณะนั้น
ทั้งนี้ปัจจุบัน บริษัทฯ ได้ดำเนินการลดทุนหุ้นสามัญ อัตรา 3 ต่อ 1 มูลค่าหุ้นละ 1 บาท แต่ บริษัทฯ
ยังไม่ได้ดำเนินการปรับค่าเผื่อหนี้สินจากการค้ำประกัน เนื่องจากบริษัทฯ
ยังไม่ได้รับการเรียกร้องจากธนาคารแห่งหนึ่งให้จ่ายชำระหนี้จำนวนดังกล่าว แทนบริษัท แมเนเจอร์
มีเดีย กรุ๊ป จำกัด (มหาชน)

ปัจจัยความเสี่ยงของธุรกิจโรงไฟฟ้า

-   ความเสี่ยงจากการพึ่งพิงลูกค้า

จากการที่กลุ่มบริษัทมีลูกค้าเป็นภาครัฐเพียงรายเดียว คือ การไฟฟ้าส่วนภูมิภาค
ซึ่งอาจทำให้ได้รับผลกระทบ หากภาครัฐมีการเปลี่ยนแปลงนโยบายการลงทุนด้านไฟฟ้าได้
แต่ก็อาจมีอยู่ในระดับที่ค่อนข้างต่ำ

-   ความเสี่ยงในความสามารถในการจำหน่ายไฟฟ้า

กลุ่มบริษัทได้ลงนามในสัญญาซื้อขายไฟฟ้ากับการไฟฟ้าส่วนภูมิภาค
เพื่อจำหน่ายไฟฟ้าตามปริมาณที่ระบุไว้ในสัญญาแต่ละฉบับ
เนื่องจากการผลิตไฟฟ้าพลังงานแสงอาทิตย์นั้น
ไม่สามารถควบคุมปริมาณไฟฟ้าที่ผลิตได้ในแต่ละช่วงเวลา ทั้งนี้อาจเกิดจากสภาพแวดล้อม
และค่าพลังงานจากแสงอาทิตย์
ซึ่งอาจส่งผลให้ปริมาณการผลิตไฟฟ้าไม่เต็มตามขนาดกำลังการผลิตที่ระบุในสัญญาแต่ละฉบับได้

-   ความเสี่ยงจากการเกิดอุทกภัยหรือภัยธรรมชาติ

จากวิกฤต์การณ์น้ำท่วมช่วงปลายปี 2554 ที่ผ่าน
ทำให้หลายธุรกิจในหลายจังหวัดประสบปัญหาอุทกภัยและได้รับผลกระทบจากปัญหาดังกล่าว
ซึ่งในช่วงเวลานั้นกลุ่มบริษัทอยู่ระหว่างการพิจารณาการลงทุนในโครงการโรงไฟฟ้า
ซึ่งได้ศึกษาพร้อมทั้งเข้าดูที่ดิน และพื้นที่โดยรอบ ที่จะใช้ก่อสร้างโรงไฟฟ้า
ซึ่งพื้นที่ดังกล่าวไม่เกิดอุทกภัย แต่อย่างไรก็ดีเพื่อเป็นการลดความเสี่ยงปัญหาด้านอุทกภัย
กลุ่มบริษัทจึงได้จัดเตรียมพื้นที่สำหรับการก่อสร้างโรงไฟฟ้าให้เหมาะสมกับสภาพแวดล้อมโดยรวม
ตลอดจนการจัดวางอุปกรณ์ให้อยู่ในระดับสูง ทั้งนี้เพื่อป้องกันปัญหาอุทกภัยซึ่งอาจเกิดขึ้นได้ในอนาคต